Kova väite: Rikkooko Tampereen kaupunkisuunnittelu lakia? Sitä käsittelee illan MOT

Illalla esitettävä MOT-ohjelma pureutuu tamperelaiseen kaavoitukseen ja rakentamiseen liittyviin yhteistyökuvioihin. Marjo Rämö

Pekka Ruissalo

Miten tamperelainen kaupunkisuunnittelu asettuu maankäyttö- ja rakennuslain vaatimuksiin? Illan MOT:n haastatteleman Tampereen kaupungin entisen kaavoittajan mukaan huonosti. Arkkitehti Kaarina Kivimäki sanoo kello 20 YLE1:ssä esitettävässä ohjelmassa, että lain vaatimukset eivät Tampereella toteudu.

– Muodollisesti lain kirjain täyttyy, mutta ei lain henki, Kivimäki toteaa ohjelmassa, joka kantaa nimeä Kaupunkien ja rakentajien piilodiilit

Tampereen kaupunki on ollut aktiivinen edistämään rakennusyhtiöiden ideoimia hankkeita. Ohjelma ottaa esille Tammelan "vanhan jalkapallokentän", jolle nousee modernin stadionin ohella asuntoja ja julkisia tiloja.

– Idea kentän ja asuntojen yhdistämisestä tuli rakennusyhtiö Lemminkäiseltä, joka saa palkkioksi puolet stadionin asuinrakennusoikeudesta ilman kilpailutusta - konsultin määrittelemällä hinnalla. Lemminkäinen neuvotteli hankkeestaan taustalla kaupungin virkamiesten, urheiluseurojen ja poliitikkojen kanssa kolmisen vuotta ennen kuin sen avoin valmistelu alkoi, kertoo ohjelman esittelyteksti

MOT selvitti myös muiden Tampereen suurten rakennushankkeiden taustoja. Niiden eri vaiheissa mukana on ohjelman mukaan usein ollut kahdessa roolissa toimivia tai sujuvasti roolista toiseen vaihtavia päättäjiä.

MOT: Kaupunkien ja rakentajien piilodiilit YLE TV1 kello 20